REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/306-13

1. oktobar 2013. godine

B e o g r a d

Z A P I S N I K

27. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 30. JULA 2013. GODINE

Sednica je počela u 16,10 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Saša Maksimović, Nebojša Berić, Dušan Petrović, Branka Karavidić,Zoran Anđelković, Vladimir Ilić, Slavica Savić i Velimir Stanojević.

Sednici su prisustvovali zamenici članova Odbora: Bojan Jakovljević (zamenik člana Odbora Aleksandre Tomić), Miodrag Nikolić (zamenik člana Odbora Saše Maksimovića), Radovan Raičević (zamenik člana Odbora Nebojše Berića), Ljuban Panić (zamenik člana Odbora Boška Ristića), Zoran Kasalović (zamenik člana Odbora Petra Škundrića), Ivana Dinić (zamenik člana Odbora Zorana Anđelkovića), Bojana Božanić (zamenik člana Odbora Nenada Popovića), Ranka Savić (zamenik člana Odbora Kenana Hajdarevića) i Vladimir Marinković (zamenik člana Odbora Slavice Savić).

Sednici nisu prisustvovali članovi Odbora: Dragomir J. Karić, Boško Ristić, Ivan Jovanović, Petar Škundrić, Nenad Popović, Radojko Obradović i Kenan Hajdarević.

Sednici su, na poziv predsednika, prisustvovali: Edi Majstorović, državni sekretar u Ministarstvu regionalnog razvoja i lokalne samouprave; Aleksandar Ljubić, državni sekretar u Ministarstvu finansija i privrede; Dejan Radulović, pomoćnik ministra regionalnog razvoja i lokalne samouprave, i Albina Kecman Šušnjar, izvršni direktor u Agenciji za privatizaciju.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva regionalnog razvoja i lokalne samouprave za period januar-mart 2013. godine (broj 02-2574/13 od 27. juna 2013 godine);

2. Razmatranje Informacije o radu Ministarstva regionalnog razvoja i lokalne samouprave za period april-jun 2013. godine (broj 02-2922/13 od 19. jula 2013 godine);

3. Razmatranje Izveštaja Ministarstva finansija i privrede o radu Agencije za privatizaciju za februar 2013. godine (broj 02-1277/13 od 28. marta 2013 godine);

4. Razmatranje Izveštaja Ministarstva finansija i privrede o radu Agencije za privatizaciju za mart 2013. godine (broj 02-1473/13 od 9. aprila 2013 godine);

5. Razmatranje Izveštaja Ministarstva finansija i privrede o radu Agencije za privatizaciju za april 2013. godine (broj 02-1899/13 od 13. maja 2013 godine);

6. Razmatranje Izveštaja Ministarstva finansija i privrede o radu Agencije za privatizaciju za maj 2013. godine (broj 02-2373/13 od 17. juna 2013 godine);

7. Razmatranje Izveštaja Ministarstva finansija i privrede o radu Agencije za privatizaciju za jun 2013. godine (broj 02-2782/13 od 12. jula 2013 godine).

Prva i druga tačka dnevnog reda - **Razmatranje Informacije o radu Ministarstva regionalnog razvoja i lokalne samouprave za period januar-mart 2013. godine; Razmatranje Informacije o radu Ministarstva regionalnog razvoja i lokalne samouprave za period april-jun 2013. godine**

Odbor je razmotrio informacije o radu Ministarstva regionalnog razvoja i lokalne samouprave za period januara – mart i april – jun 2013. godine i podneo izveštaje Narodnoj skupštini.

Na predlog predsednika, Odbor je većinom glasova odlučio da objedini raspravu po prvoj i drugoj tački dnevnog reda.

U uvodnim napomenama, Edi Majstorović, državni sekretar u Ministarstvu regionalnog razvoja i lokalne samouprave, obrazložio je neke ključne poslove kojim se bavilo Ministarstvo u izveštajnom periodu i koji se ne vide najbolje u podnetim izveštajima, a odnose se na izradu nacionalnog plana regionalnog razvoja, aranžman sa kineskom „Eskim“ bankom i projekat „Podrinje“. Odlučeno je da se promeni koncept i politika regionalnog razvoja. Sa regionalnog pristupa prešlo se na integrisani regionalni pristup koji multisektorski gleda na razvoj zemlje. Sredinom septembra dokument treba da bude spreman za javnu raspravu. U vezi za aranžmanom sa kineskom „Eskim“ bankom oko auto-puta, projekat „Preljina“ i auto-puta Novi Sad-Loznica, potpisan predugovor sa kineskom kompanijom je raskinut, jer je tražila 100 miliona evra više nego što je definisano predugovorom. Postoje još neki zainteresovani izvođači i još neke zainteresovane zemlje da se po sličnom aranžmanu uključe u projekat. Projekat „Podrinje“, između Republike Srbije i Republike Srpske, odnosi se na podsticanje razvoja u 26 opština sa jedne i druge strane Drine. Zbog personalnih i političkih promena u Republici Srpskoj malo se kasni sa planiranim aktivnostima. Formirani su organi, a do kraja godine treba uraditi neophodne analize i neki strateški okvir. Za iduću godinu trebalo bi definisati budžet kako bi moglo da se krene u izradu projekta.

a) Odbor je većinom glasova prihvatio Informaciju o radu Ministarstva regionalnog razvoja i lokalne samouprave za period januar-mart 2013. godine.

b) Odbor je većinom glasova prihvatio Informaciju o radu Ministarstva regionalnog razvoja i lokalne samouprave za period april-jun 2013. godine.

Treća, četvrta, peta, šesta i sedma tačka dnevnog reda - **Razmatranje Izveštaja Ministarstva finansija i privrede o radu Agencije za privatizaciju za februar 2013. godine; Razmatranje Izveštaja Ministarstva finansija i privrede o radu Agencije za privatizaciju za mart 2013. godine; Razmatranje Izveštaja Ministarstva finansija i privrede o radu Agencije za privatizaciju za april 2013. godine; Razmatranje Izveštaja Ministarstva finansija i privrede o radu Agencije za privatizaciju za maj 2013. godine; Razmatranje Izveštaja Ministarstva finansija i privrede o radu Agencije za privatizaciju za jun 2013. godine**

Na predlog predsednika, Odbor je većinom glasova odlučio da objedini raspravu po trećoj, četvrtoj, petoj, šestoj i sedmoj tački dnevnog reda.

Članovima Odbora su za razmatranje treće, četvrte, pete, šeste i sedme tačke dnevnog reda dostavljeni izveštaji Ministarstva finansija i privrede o radu Agencije za privatizaciju za februar, mart, april, maj i jun 2013. godine, programi rada Agencije za privatizaciju za mart, april, maj, jun i jul 2013. godine i podneti zahtevi, odnosno predstavke u vezi privatizacije.

U uvodnim napomenama, Albina Kecman Šušnjar, izvršni direktor u Agenciji za privatizaciju, istakla je neke aktivnosti koje je Agencija imala u periodu od februara do juna ove godine i rezultate koje je postigla. Agencija je aktivno učestvovala, pre svega, u pripremi Akcionog plana u cilju okončanja postupka restrukturiranja 179 preduzeća iz nadležnosti Agencije. Akcioni plan je usvojen 27. juna 2013. godine od strane Vlade Republike Srbije, čime je definisana strategija i opredeljujući način prodaje preduzeća iz restrukturiranja, koji imaju oko 53 hiljade zaposlenih, do 2014. godine. Usvojena je uredba kojom je definisan način prodaje imovine u postupku restrukturiranja. Ocenjeno je da je prodaja imovine najcelishodniji model privatizacije preostalih preduzeća u restrukturiranju. Od februara do juna 2013. godine prodate su tri imovinske celine, ostvaren prihod od oko 15,7 miliona evra i preuzeto oko 300 zaposlenih. Agencija se aktivno bavi sa 498 subjekata koji se nalaze u postupku privatizacije i sprovođenjem 545 stečajnih postupaka. U periodu od februara do juna 2013. godine Agencija je imenovana kao stečajni upravnik u osam novih postupaka, zaključena su 23 stečajna postupka i oglašena je 181 prodaja sa ostvarenim rezultatima od oko jedne milijarde i 190 miliona dinara. Izvršene su 263 kontrole poštovanja ugovornih obaveza kupaca preduzeća i raskinuto devet ugovora o prodaji. U saradnji sa Svetskom bankom, radi se na izmenama Zakona o privatizaciji i Zakona o stečaju.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- zašto je javni poziv za prodaju „Vršačkih vinograda“ objavljen u julu 2013. godine, kada su godišnji odmori, depozit bio ispod milion i 800 hiljada evra, a rok za prijavu za učešće na licitaciji 15 dana;

- kako je moguće da se „Vršački vinogradi“ prodaju za samo 5,5 miliona evra, šta se dogodilo sa drugim učesnicima licitacije i da li će ova prodaja biti realizovana;

- koliki je dug „Vršačkih vinograda“, da li je on oborio cenu i u šta kupac treba da investira 10 miliona evra;

- ko je imenom i prezimenom bio zastupnik kineske kompanije u Srbiji prilikom prodaje „Vršačkih vinograda“;

- šta je sa socijalnim programom za radnike „Prvog maja“ iz Pirota;

- šta je sa preduzećima u procesu restrukturiranja u narednom periodu kada je overa zdravstvenih knjižica u pitanju;

- kada će narodnim poslanicima biti dostupna strategija rešavanja pitanja radnika koji treba da ostanu bez posla završetkom procesa restrukturiranja, posebno strategija prekvalifikacije i dokvalifikacije ljudi koji će u tom procesu ostati bez posla, odnosno jasan plan kako i u koje sektore zaposliti te ljude;

- koliko je preduzeća do godinu, tri, pet i preko pet godina u stečaju gde je Agencija za privatizaciju stečajni upravnik i koliko je preduzeća izašlo iz stečaja i nastavilo normalno da radi;

- da li postoji neka strategija Ministarstva da se dođe do toga da možemo reći da postoji ravnopravnost privrednih subjekata i kada će to biti;

- zašto se ne predloži ograničeno vreme trajanja stečaja;

- šta Agencija za privatizaciju može i ako može kada će preduzeti odgovarajuće pravne korake da novo rukovodstvo, registrovano u Agenciji za privredne registre, preuzme rukovođenje u poljoprivrednom preduzeću „Aleksa Šantić“ kod Sombora, pošto staro rukovodstvo uz pomoć svog privatnog obezbeđenja sprečava novo rukovodstvo da uđe u krug preduzeća;

- dokle se stiglo sa procesom privatizacije „Galenike“;

- da li može da se dobije neka informacija u vezi strateškog partnerstva JAT-a sa „Etihadom“ iz Ujedinjenih Arapskih Emirata.

U raspravi su istaknuta određena pitanja, data mišljenja i sugestije, pre svega, u vezi privatizacije „Vršačkih vinograda“, rešavanja pitanja radnika koji treba da ostanu bez posla završetkom procesa restrukturiranja, stečajnih postupaka i ravnopravnosti privrednih subjekata. Izneta je sumnja u regularnost prodaje „Vršačkih vinograda“, posebno imajući u vidu da je izlicitirana cena od samo 5,5 miliona evra, da SIEPA na ime svakog radnika „Vršačkih vinograda“ treba da uplati 6.000 evra ili ukupno tri miliona i 900 hiljada evra, da će samo vrednost vina nakon berbe biti oko 10 miliona evra, da zgrada u centru grada vredi oko milion evra i da je od 1.470 ha zemlje oko 800 ha u vlasništvu „Vršačkih vinograda“. Tražen je pismeni odgovor od strane Ministarstva finansija i privrede na postavljena pitanja u vezi „Vršačkih vinograda“. Istaknuto je da je bilo govora da će strategija rešavanja pitanja radnika koji su trenutno zaposleni u preduzećima koja se nalaze u procesu restrukturiranja, a ostanu bez posla biti dostupna do kraja aprila 2013. godine, a da se još uvek ništa konkretno ne zna. Neki sindikati nisu bili uključeni u proces definisanja strategije, što nije prirodno. Izneto je da postoje primedbe Industrijskog sindikata Srbije, koji u mnogim preduzećima u restrukturiranju ima reprezentativne predstavnike, da nije bio uključen kada je u pitanju definisanje strategije i upoznavanje sa Akcionim planom. Istaknuto je da zakonodavstvo treba urediti tako da dovede do ubrzanja procesa stečajnog postupka. Banke nisu zainteresovane da prodaju ono što je pod hipotekom ako je tržišna vrednost manja od duga, jer onda bi morale da knjiže gubitak. Treba izmeniti zakon tako da banka ne može da drži nešto deset godina pod hipotekom, a da ne proda ili uzme, da bi se proces stečaja ubrzao. Treba ubrzati proces stečaja i restrukturiranja i bilo bi dobro da postoji neki plan kada će se taj proces završiti. Preduzeća u restrukturiranju uništavaju male privredne subjekte kojima duguju godinama. Bilo bi dobro zbog javnosti da se dostavi izveštaj koliko preduzeća koja su u stečaju, restrukturiranju i procesu privatizacije duguju i kolike su hipoteke. Treba predvideti zakonske mehanizme za vlasnike i direktore koji oteraju namerno preduzeće u stečaj tako da više ne mogu da se bave privrednim aktivnostima. Izneto je da u Srbiji ne postoji ravnopravnost privrednih subjekata. Uništavaju se zdravi privredni subjekti da bi se pomagali oni koji su privilegovani. Insistirano je na pismenom odgovoru na postavljeno pitanje u vezi socijalnog programa za radnike „Prvog maja“ iz Pirota.

Povodom diskusije, Aleksandar Ljubić, državni sekretar u Ministarstvu finansija i privrede, je istakao da su za procenu vrednosti imovine preduzeća nadležni ovlašćeni procenitelji koji imaju licencu. Ukoliko potencijalni kupci ne žele da licitiraju na 100% početne procenjene vrednosti drugo licitiranje je na 51% procenjene vrednosti, a treće i poslednje je licitiranje na 30% procenjene vrednosti.

Agencija za privatizaciju radi cele godine i sve privatizacije kada bivaju spremne za postupak privatizacije, tada bivaju i objavljene. Četiri učesnika je bilo na licitaciji za kupovinu „Vršačkih vinograda“. Postupak do konačnog potpisivanja kupoprodajnog ugovora još traje, pa se ne može reći kakav će ishod biti. Agencija za privatizaciju će voditi računa oko predviđene obaveze investiranja kupca oko 10 miliona evra u „Vršačke vinograde“, a sve ostalo, pa i novi rod, je predmet kupoprodajnog ugovora. Po završetku transakcije, odnosno po okončanju postupka Ministarstvo će dostaviti pisani odgovor o hronologiji dešavanja u postupku prodaju „Vršačkih vinograda“ i na postavljena pitanja.

U narednom periodu naći će se neko rešenje da se uplati novac Republičkom fondu za zdravstveno osiguranje radnika koji su zaposleni u preduzećima u restrukturiranju. Ministarstvo će povodom pitanja u vezi socijalnog programa za radnike „Prvog maja“ iz Pirota dostaviti pisanu informaciju.

Akcionim planom je definisana strategija i opredeljujući način prodaje preduzeća u restrukturiranju. Akcionim planom predviđeno je pet grupa preduzeća u restrukturiranju. U prvoj grupi je 27 preduzeća čija je imovina prodata u nekom prethodnom periodu i funkcionišu kao holdinzi, a zapošljavaju po nekoliko ljudi koji sede u nekoj zgradi, u vlasništvu države, hipotekom banke ili nekog drugog, i izdaju je. Tu imovinu treba staviti u funkciju privrednog rasta, a za zaposlene koji ne pređu kod novog poslodavca predviđen je socijalni program. U drugoj grupi su preduzeća koja treba da pronađu strateškog partnera, a imaju ogromnu imovinu. Ta preduzeća uglavnom nemaju ekonomski, već socijalni program i korisnici su subvencija ili kroz neplaćanje poreza i doprinosa regulišu svoj status. Treću grupu predstavljaju preduzeća koja funkcionišu u postupku restrukturiranja i redovno izmiruju poreze, doprinose, zarade i sve ostalo, ali imaju dugove iz nekog ranijeg perioda. Ona treba da pripreme program reorganizacije, naprave dogovore sa poveriocima i da nastave da funkcionišu. Među njima je i RTB Bor. Četvrtu grupu predstavljaju preduzeća koja se ne moraju privatizovati samo prodajom imovine, već mogu i kroz strateška partnerstva sa određenim velikim ultranacionalnim kompanijama, kao zajedničko ulaganje Republike Srbije i određenih partnera. Petu grupu predstavljaju ona preduzeća koja funkcionišu ili su funkcionisala nekada kao preduzeća sa teritorije bivših jugoslovenskih republika, koja su predmet sukcesije. Tu su i preduzeća koja su funkcionisala ili danas funkcionišu na teritoriji AP Kosova i Metohije i preduzeća koja zapošljavaju osobe sa invaliditetom. Ministarstvo će posebno pripremiti strategiju za privredna preduzeća koja rade za Republiku Srbiju u smislu zaštite od poplava. Ministarstvo je dostavilo Akcioni plan svim predsednicima sindikata, a obavljeni su i razgovori sa njihovim predstavnicima u preduzećima. Redovna je komunikacija i sa predsednikom Industrijskog sindikata Srbije. Postoji opasnost da zbog presuda Međunarodnog suda u Strazburu u vezi potraživanja radnika i poverioca budu blokirana preduzeća u restrukturiranju i pređu u nadležnost suda. Ukoliko kompanija ode u stečaj ne može računati na socijalni program. Ozbiljan problem kada se radi o prekvalifikaciji radnika u preduzećima u restrukturiranju je prosek starosti zaposlenih koji je iznad 50 godina. Problemom prekvalifikacije se bavi Ministarstvo rada, zapošljavanja i socijalne politike. Agencija za privatizaciju je stečajni upravnik kod preduzeća koja funkcionišu sa državnim ili društvenim kapitalom i kod preduzeća gde je raskinut ugovor o kupoprodaji. Kod preduzeća sa većinskim privatnim kapitalom sud postavlja stečajne upravnike i on odgovara za postupak. Ministarstvo će dostaviti u najkraćem roku podatke o kompletno okončanim stečajnim postupcima, a posebno o onim stečajevima koji se sprovode na osnovu programa reorganizacije i odgovoriti na postavljena pitanja. U narednom periodu biće predložene izmene i dopune Zakona o stečaju, posebno imajući u vidu da je Ustavni sud proglasio neustavnim odredbe o automatskom stečaju. Za rešavanje problema ulaska novog rukovodstva u krug preduzeća „Aleksa Šantić“ kod Zrenjanina nadležno je Ministarstvo unutrašnjih poslova. Raspisani tender za privatizaciju „Galenike“ proglašen je neuspelim, jer nije, pored produženja rokova, dostavljena ni jedna konačna obavezujuća ponuda. U ovom trenutku ne planira se novi tender. „Galenika“ ima probleme, pre svega, zbog blokade od strane banaka i resorno ministarstvo u komunikaciji sa bankama pokušava da prevaziđe taj problem. „Galenika“ ne može da funkcioniše sa postojećim brojem zaposlenih. Ministarstvo će pripremiti i dostaviti kompletnu informaciju o transakciji, odnosno strateškom partnerstvu između JAT-a i „Etihada“ iz Ujedinjenih Arapskih Emirata.

U diskusiji su učestvovali Aleksandra Tomić, Ljuban Panić, Slavica Savić, Vladimir Marinković, Zoran Anđelković, Nebojša Berić i Aleksandar Ljubić.

a) Odbor je većinom glasova usvojio Izveštaj Ministarstva finansija i privrede o radu Agencije za privatizaciju za februar 2013. godine.

b) Odbor je većinom glasova usvojio Izveštaj Ministarstva finansija i privrede o radu Agencije za privatizaciju za mart 2013. godine.

v) Odbor je većinom glasova usvojio Izveštaj Ministarstva finansija i privrede o radu Agencije za privatizaciju za april 2013. godine.

g) Odbor je većinom glasova usvojio Izveštaj Ministarstva finansija i privrede o radu Agencije za privatizaciju za maj 2013. godine.

d) Odbor je većinom glasova usvojio Izveštaj Ministarstva finansija i privrede o radu Agencije za privatizaciju za jun 2013. godine.

Sednica je zaključena u 17,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić